
Istoria Seminarului din laşi este opera a numeroase personalităţi ce ar 
putea fi omagiate în cadrul acestui simpozion. Ne-am oprit deocamdată 
asupra figurilor ilustre, aproape legendare, ale episcopului Marcu Glaser şi 
profesorului Rafael Friedrich, alegerea fiind motivată, în primul rând, de 
statutul acestora de martiri ai Bisericii Catolice, un subiect aflat în actua- 
litate şi care face parte dintre preocupările noastre curente de cercetare 
istorică contemporană. Avem de-a face, în acest caz, cu biografii particulare 
ale unor slujitori ai Bisericii, care au rămas modele de ataşament față de 
credința catolică şi Sfântul Scaun, biografii ce reprezintă pentru noi toți o 
pagină de eroism din istoria grea a anilor regimului de teroare comunistă, 
dar şi o lecţie de moralitate pentru noi şi generaţiile care vor urma. Spe- 
răm, totodată, ca într-un viitor nu prea îndepărtat procesul de recuperare 
a vieţii şi operei acestor două ilustre personalităţi să se finalizeze prin rea- 
lizarea unor lucrări biografice după modelul pe care l-am utilizat şi cu pri- 
lejul volumului dedicat episcopului martir Anton Durcovici. 

Episcopul MARCU GLASER s-a născut în 1880, la Landau (Ucraina), şi 
a studiat la Saratov şi Roma, fiind sfințit preot în 1905, la Minsk. După mai 
mulți ani petrecuţi în Seminarul din Saratov ca profesor şi subdirector, în 
1916 a fost transferat la Chişinău, unde avea să activeze ca paroh timp de 
câteva decenii. În 1939 a fost numit rector al Seminarului din Iaşi, în 1942 - 
superior al Misiunii Catolice din Transnistria, în 1943 a fost sfințit episcop 
de Caesaropolis, în 1944 a fost numit administrator apostolic al Diecezei 
de Iaşi, iar în 1948 a fost numit vicar general al episcopului martir Anton 
Durcovici. Este vorba aşadar de o carieră ascendentă în înalte funcții ecle- 
ziastice, ascensiune datorată calităților spirituale şi intelectuale ale mon- 
seniorului Glaser. Se dăruise cu totul binelui şi propăşirii Diecezei de Iaşi, 
unde, ca preot în înțelesul deplin al cuvântului, trăia adevărurile ce le pro- 
povăduia de la catedră şi de la amvon, edificându-i pe toţi cu exemplul său 
de umilință şi bunătate. 

Să ne gândim apoi la dificultăţile în pastoraţie pe care le-a întâmpinat 
în Basarabia, la eroismul dovedit în anii grei în care s-a aflat la conducerea 
Misiunii Catolice din Transnistria, la momentul dramatic al refugierii sale 

în România, în primăvara anului 1944, când, din cauza înaintării rapide a 
frontului şi a dezintegrării administrației româneşti, a pierdut orice con- 
tact cu preoții şi colaboratorii săi din Misiune. A trăit cu mare durere drama 
preoților polonezi şi germani, care nu reuşiseră să se refugieze din fața 
armatelor bolşevice, şi a suferit, de asemenea, în urma faptului că bisericile 
şi credincioşii săi din Basarabia rămăseseră sub ocupaţia sovietică. 

Atunci când, după moartea episcopului Mihai Robu, a preluat destinele 
Diecezei de Iaşi, episcopul Glaser ştia că apostolatul său nu avea să fie unul 
foarte uşor. De la început, s-a aflat sub supravegherea poliției secrete bol- 
şevice — N.K.V.D. — care îl urmărea pentru activitatea sa din Basarabia şi 
Transnistria, fiind salvat de la arestare iminentă datorită protecției nun- 
țiului apostolic Andrea Casullo. De asemenea, Ministerul Cultelor nu şi-a 
dat decât foarte târziu acordul privind recunoaşterea episcopului Glaser 
drept administrator apostolic de Iaşi, în absenţa unui aviz favorabil din 
partea Comisiei Aliate (Sovietice) de Control. La aceste presiuni politice şi 
polițieneşti s-a adăugat problema dificultăților economice ale Diecezei, dar 
şi cea a amestecului Guvernului comunist în chestiunea bunurilor eclezi- 
astice, şi multe altele. 

De-a lungul acestei perioade dificile, PS. Glaser a fost pătruns de ideea 
că Biserica trebuia să se afle în prima linie şi că el însuşi trebuia să rămână 
pentru toți un exemplu de sacrificiu şi caritate. De aceea, s-a implicat cu 
toată dăruirea în rezolvarea unor chestiuni urgente precum reorganizarea 
Diecezei şi a parohiilor, redeschiderea Seminarului diecezan şi reorganizarea 
sistemului şcolar catolic, reconstruirea imobilelor distruse de bombarda- 
mente, ajutorarea populaţiei sărace catolice şi ortodoxe deopotrivă, ajuto- 
rarea refugiaților din Bucovina de Nord şi Basarabia, precum şi a nume- 
roase familii catolice şi ortodoxe ruinate şi ajunse la disperare din cauza 
foametei din anii 1946-1947. 

Cu aceeaşi abnegaţie, episcopul Glaser şi-a îndeplinit oficiul de vicar 
general al episcopului Anton Durcovici, pe care l-a susținut în vizitele ca- 
nonice sau l-a însoţit la Bucureşti cu prilejul conferințelor episcopatului 
catolic, unde s-au discutat problemele importante privind salvarea Bisericii 
Catolice din România în fața prigoanei comuniste. De altfel, după arestarea 
episcopului Durcovici în iunie 1949, episcopul Glaser a preluat din nou 
conducerea Diecezei, iar timp de 11 luni cât a mai trăit, a fost nevoit să 
suporte nenumărate vexațiuni din partea autorităţilor comuniste, dispuse 
la repetate ingerințe în viața Bisericii. A colaborat exemplar cu vicarul 
general de Alba-lulia, preotul martir Alois Boga, în problemele spinoase 
ale renunțării la salariul bugetar, a semnării de către cler a Apelului pen- 
tru pace de la Stockholm, a comprimărilor bugetare operate de Ministerul 
Cultelor, a statutului Bisericii Catolice şi a tentativei regimului comunist 

de a dezbina Biserica prin organizarea aşa-ziselor adunări pentru pace de 
la Târgu-Mureş şi Gheorgheni, la care au participat aşa-zişii „preoți demo- 
craţi”. 

Potrivit mărturiei preotului Ştefan Tătaru, transmisă la 9 mai 1950 
Sfântului Scaun, episcopul Glaser şi vicarul general de Alba-Iulia, Alois 
Boga, se aflau la acea dată într-o adevărată „captivitate morală”, fiind îm- 
piedicați sistematic să desfăşoare în condiţii de normalitate activitățile cu- 
rente sau importante, în absenţa avizului Ministerului Cultelor. De aseme- 
nea, episcopul Glaser ar fi fost convocat la Bucureşti de şeful Securităţii, 
care îi adresase un ultimatum pentru a trata cu Guvernul Groza un acord 
privitor la statutul Bisericii Catolice din România. A fost amenințat că, în 
caz de refuz, îl aştepta soarta episcopilor Anton Durcovici şi Marton Aron. 

„Dar el este foarte decis la sacrificiul suprem” — declara preotul Ştefan 
Tătaru. Două săptămâni mai târziu, episcopul Glaser murea la laşi în 
urma unui infarct miocardic, în condiţii încă neelucidate pe deplin. La 
scurt timp după acest eveniment dramatic, revista vaticană La Civiltă Cat- 
tolica îl omagia astfel pe marele dispărut: 


Tragică a fost situația monseniorului Glaser, vicarul general de Iaşi. La 11 mai, 
el a fost supus unor obositoare discuţii cu un comisar guvernamental, venit să-i 
smulgă o declaraţie în privința temei păcii. Poliţia şi autoritățile au multiplicat 
ulterior telefoanele şi vizitele, dar mereu fără rezultatul dorit. Chemat câteva 
zile la sediul Poliţiei, bătrânul prelat s-a întors epuizat, iar Poliţia urma să-l 
caute din nou. La ruşinoasele ameninţări că urma să fie închis dacă nu se de- 
plasa la Bucureşti pentru a realiza un acord cu Guvernul, episcopul nu a cedat. 
Dar dacă rezistenţa sa morală a ieşit victorioasă din acea experiență primejdi- 
oasă, constituţia sa fizică a fost frântă. Reînnoindu-şi în forma cea mai emoți- 
onantă fidelitatea față de Sfântul Părinte, de care îl legau şi multe amintiri 
personale, veneratul demnitar murea la 25 mai (1950). 


De aproape zece ani, am întreprins o serie de investigații arhivistice în 
vederea descoperirii cât mai multor cauze şi condiţii ce au condus la moar- 
tea ca martir a episcopului Marcu Glaser. Vi le prezentăm astăzi, în rezu- 
mat şi în premieră, chiar dacă nu vom şti poate prea curând sau niciodată 
ce s-a întâmplat cu adevărat la 25 mai 1950. 

Astfel, în perioada 1949-1950, episcopul Glaser a fost urmărit informativ 
de către Securitatea din Iaşi. În fişa individuală din iunie 1950, ofițerii îl 
acuzau pe episcop că ar fi fost un element ostil regimului, care tolera ma- 
nifestările duşmănoase ale clerului din subordinea sa. Totodată, episcopul 
era cunoscut drept un critic virulent al regimului comunist din România, 
dar şi al celui sovietic, care procedase la arestarea tuturor preoților din 
teritoriile româneşti ocupate. Acestea reprezentau motive suficiente pentru 
ca episcopul să fie „reținut” de Securitatea din Iaşi în luna august 1949, 

însă eliberat după o singură zi, după ce vestea reţinerii sale produsese o 
mare indignare printre credincioşi, în rândul cărora episcopul se bucura de 
o mare popularitate. În aceeaşi lună august 1949, episcopul Glaser a fost 
preluat de Securitate şi transportat la Butea, în vederea calmării spiritelor, 
după ce mai multe comunităţi — Butea, Hândreşti, Miclăuşeni şi Brătuleşti 
— s-au revoltat la aflarea veştii că parohul de Butea urma a fi arestat. După 
cum se cunoaşte, la Butea Securitatea a procedat, în stilul binecunoscut, la 
o dură represiune, fiind alertată de solidaritatea unor sate ortodoxe cu să- 
tenii catolici din Butea. 

Aflat la Bucureşti la 22-23 august 1949, episcopul Glaser s-a plâns unor 
apropiați de faptul că era convocat foarte des la Securitatea din laşi, mai 
ales seara, fiind supus unor interogatorii prelungite, cu scopul obţinerii de 
la el a unor informaţii diverse. Aceste acuzații aveau însă să fie negate 
parțial de ofițerii Securităţii din Iaşi, care au recunoscut faptul că episco- 
pul fusese avertizat că regimul comunist nu era dispus să tolereze agitați- 
ile din mediile catolice. 

Descinderea în forță, efectuată de ofițerii Securităţii la Episcopia din 
Iaşi în decembrie 1949, avea scopul, printre altele, de a-l intimida pe episco- 
pul Glaser, care înțelesese să-l protejeze pe cel mai căutat preot fugar, pă- 
rintele martir Dumitru Matei. 

Deznodământul în cazul episcopului Marcu Glaser avea să se producă 
în perioada 29 aprilie - 25 mai 1950. În această perioadă, episcopul a primit, 
la sediul Episcopiei, vizita şefului Securităţii din laşi, colonelul N. V. Pan- 
delea, şi a urmăritorului episcopului, plutonierul N. Bălănescu. Scopul 
acestor vizite era acela al convingerii episcopului să semneze Apelul pentru 
pace de la Stockholm. Timp de două săptămâni, episcopul Marcu Glaser a 
fost supus unor presiuni uriaşe din partea autorităților în încercarea de a-l 
convinge să semneze apelul respectiv în varianta comunistă. Astfel, la 11 mai 
acelaşi an, episcopul a fost vizitat din nou de ofițerii de Securitate, care, 
ore în şir, s-au străduit să-l convingă să semneze documentul. În cele din 
urmă, episcopul şi-a dat acordul, cerând însă ca textul să nu fie în contra- 
dicție cu „datoria sa de episcop catolic credincios directivelor spirituale ale 
Sfântului Scaun”, şi numai după ce se consultase în prealabil cu doi dintre 
consilierii săi, pr. G. Bachmeier şi pr. A. Asaftei. Preoții urmau să semneze 
un text special, redactat de episcop în conformitate cu morala Bisericii 
Catolice. Puşi în fața faptului împlinit, ofiţerii de Securitate au raportat 
superiorilor faptul că episcopul „este devotat Vaticanului şi ierarhiei roma- 
no-catolice şi nu va întreprinde niciodată acţiuni care să-l ducă la o ruptură 
cu nunţțiatura”. 

Securitatea a fost extrem de dezamăgită de conținutul acestui text, 
deoarece sperase până în ultima clipă ca episcopul să adopte o atitudine 

tranşantă împotriva „imperialiştilor anglo-americani” şi a Sfântului Scaun, 
acuzați că ar fi instigat la război. Din acest motiv, textul nu a fost dat pu- 
acest mod, ofițerii au fost siliți să recunoască faptul că se grăbiseră atunci 
când îl caracterizaseră pe episcop drept „fricos”, „servil” şi „dispus la com- 
promisuri” cu autoritățile comuniste. 

La 17 mai 1950, episcopul M. Glaser a reiterat refuzul său de a le cere 
preoților din Dieceza de Iaşi să semneze Apelul pentru pace de la Stock- 
holm, gest care i-a nemulțumit profund pe securişti. Aceştia din urmă l-au 
acuzat pe episcop de faptul că se manifesta ca un „diversionist” în proble- 
mele păcii şi că, prin atitudinea sa „dârză”, „instigatoare”, „deschis dug- 
mănoasă”, probase faptul că „era dispus să sufere martiriul pentru credința 
sa”. În aceste condiții, la 20 mai 1950, Direcția Județeană Iaşi a Securității 
a propus reținerea şi arestarea episcopului M. Glaser. 

Ordinul de arestare nu a mai fost pus în aplicare, deoarece, la 25 mai 1950, 
PS. M. Glaser a încetat din viaţă în urma unui atac de cord. Însă potrivit 
unei note informative din 1 iunie acelaşi an, în dimineaţa aceleiaşi zile 
(25 mai 1950), episcopul M. Glaser a oficiat sfânta Liturghie în Catedrala 
„Adormirea Maicii Domnului”. La ora 10.00 i s-a făcut rău, iar cei apropiaţi 
l-au aşezat în pat. La ora 11.00 a sosit la sediul Episcopiei dr. Brănişteanu, 
care a constatat că tensiunea bolnavului era „scăzută tare”. Medicul i-ar fi 
spus pr. A. Asaftei şi celorlalte persoane aflate în încăpere că „este foarte 
grav”. În acelaşi timp, dr. Brănişteanu i-a făcut episcopului o injecție, ur- 
mând să-i mai facă încă una. La rândul său, pr. G. Bachmeier i-a dat episco- 
pului Ungerea, iar în momentul când dr. Brănişteanu pregătea cea de-a 
doua injecție, acesta a constatat că „episcopul era de-acum cu ochii sticloşi 
şi gura deschisă. L-a ascultat dacă îi bate inima, constatând în acest fel 
decesul”. Alte surse ale Securităţii indicau faptul că episcopul decedase la 
ora 13.00. Dispoziţia de înmormântare a fost luată imediat de pr. A. Asaftei. 
Trupul episcopului a fost depus în biserică a doua zi, 26 mai 1950, iar Li- 
turghia de înmormântare a avut loc la 27 mai, ora 10.00, fiind oficiată de 
pr. W. Clofanda, ceremonier fiind pr. G. Bachmeier. La Cimitirul Eternitatea 
nu s-au ținut cuvântări, iar trupul episcopului a fost depus într-un mor- 
mânt simplu, având o cruce simplă de stejar, pe care era inscripționat nu- 
mele său. La ceremonia funebră au luat parte 36 de preoți din Dieceza de 
Iaşi şi Arhidieceza de Bucureşti, alături de 120 de credincioşi. 

Se cuvine menţionat faptul că Securitatea din Iaşi a primit, la 26 mai 1950, 
ordinul de a nu lua măsuri de „contracarare” a procesiunii funebre de la 
Episcopia de Iaşi, pe considerentul că se dorea astfel evitarea unei stări de 
spirit nefavorabile autorităţilor comuniste. A existat însă o preocupare se- 
rioasă din partea Securităţii cu privire la starea de spirit din satele catolice 

la răspândirea veştii privind moartea episcopului M. Glaser. Astfel, încă 
din 25 mai 1950, col. N. Pandelea a trimis o circulară direcțiilor județene 
Neamț, Bacău şi Fălciu ale Securității Statului, solicitând să fie luate mă- 
suri de supraveghere a clerului şi credincioşilor catolici. De asemenea, 
urma a fi supravegheate şi deplasările preoților şi credincioşilor la Iaşi cu 
ocazia înmormântării episcopului. Răspunzând acestei solicitări, Securita- 
tea din Roman arăta următoarele: „Se comentează că moartea episcopului 
catolic M. Glaser nu ar fi fost o moarte naturală şi preoţii catolici se întreabă 
cum poate deceda un om care acum două zile era perfect sănătos”. 

Târziu, la 28 iunie 1950, Secţia C a Securităţii laşi ataşa la dosarul episco- 
pului M. Glaser extrasul de deces al acestuia din 3 iunie acelaşi an. La cauza 
morții era menţionat „infarct miocardic”. La 1 februarie 1954, Securitatea 
hotăra ca dosarul PS. M. Glaser să fie păstrat la arhiva operativă, iar la 12 au- 
gust 1969 s-a luat din nou o hotărâre în acest sens. Motivul invocat era 
acela că episcopul M. Glaser „a dus propagandă de instigare față de guvernul 
democratic prin slujbe religioase”. 

I-a fost provocat stopul-cardiac episcopului Glaser? Întrebarea persistă, 
după ce într-un caz aproape similar — acela al arhiepiscopului Al. Th. Cisar, 
stins din viață la 7 ianuarie 1954 în urma unei duble pneumonii — docu- 
mentele din arhiva Biroului Politic al C.C. al PMR ne prezintă o altă vari- 
antă. În mai 1954, liderul comunist Gh. Gheorghiu-Dej admitea faptul că 
arhiepiscopul Cisar fusese ucis imediat după desfăşurarea Festivalului 
Mondial al Tineretului de la Bucureşti. Cine era autorul faptei, Dej nu mai 
precizează. 


Părintele profesor RAFAEL FRIEDRICH, născut în 1914 la Colelia 
(Constanța), a avut, la rândul său, o legătură specială cu Seminarul din 
Iaşi, în cele două perioade cunoscute: 1927-1930, când a fost elev al Semi- 
narului „Sf. Iosif”, şi 1956-1969, când a funcționat ca profesor al aceluiaşi 
Seminar. 

Se cuvine însă arătat faptul că părintele Friedrich şi-a finalizat studiile 
la Seminarul arhidiecezan din Bucureşti şi la Academia Teologică „Sfântul 
Duh”, unde s-a dovedit a fi studentul cel mai bine pregătit. Datorită acestor 
calităţi a fost solicitat să activeze în rândul corpului profesoral de la Semi- 
narul bucureştean, unde a îndeplinit o lungă perioadă de timp funcţia de 
administrator, iar din 1947, şi pe cea de director al Seminarului. A suferit 
mult ca urmare a închiderii în 1948 a Seminarului „Sfântul Duh”, dar a 
trăit mereu cu speranța de a-l putea vedea redeschis. În testamentul său 

din 1958, părintele Friedrich scria doar atât: „Las toată averea mea Semi- 
narului Arhiepiscopal Romano-Catolic de Bucureşti”. 

Destinul său avea să se împletească cu acela al episcopului martir Anton 
Durcovici, deoarece, în calitate de ceremonier al Arhiepiscopiei de Bucu- 
reşti, a trebuit să-l însoțească pe episcop la Popeşti-Leordeni, unde au fost 
arestaţi de Securitate la 26 iunie 1949. După un an de anchete, Securitatea 
era nevoită să recunoască faptul că pr. Friedrich nu desfăşurase activitate 
„antidemocratică”, motiv pentru care nu putea fi trimis în judecata justiției 
comuniste. Nu a fost însă nici pus în libertate, deoarece era etichetat drept 
un „pericol pentru securitatea poporului” şi un „duşman încarnat” al regi- 
mului comunist. Timp de cinci ani avea să fie „oaspetele” cunoscutului 
Vasile Ciolpan - directorul „C. M. Dunărea”, al Penitenciaruluui Sighet —, 
director decorat în 1998 de Administraţia Prezidenţială a României! 

În 1955, părintele Friedrich a fost din nou anchetat la Bucureşti, fără 
sorți de izbândă nici de data aceasta, deoarece şi-a susținut cu hotărâre 
fidelitatea față de Biserică şi Sfântul Scaun. Nu s-a mai întors la Sighet, 
fiind trimis cu domiciliu obligatoriu la Târgu Jiu, printr-un ordin semnat 
de însuşi ministrul Al. Drăghici. Cele 60 de luni de domiciliu obligatoriu 
(DO) reprezentau pedeapsa suplimentară adăugată la cei şase ani de tem- 
niță pentru tenacitatea non-colaboraţionistă cu regimul comunist, mărturie 
în acest sens fiind şi interogatoriile care se păstrează la dosarul său penal 
(nr. 15308). 

În 1956, părintele Friedrich primea aprobarea din partea Ministerului 
Cultelor de a părăsi oraşul Târgu Jiu, după ce mons. Petru Pleşca solicitase 
insistent venirea sa ca profesor la Seminarul ieşean. Aici, părintele va avea 
parte de patru ani relativ liniștiți, până în 1960, când Securitatea i-a des- 
chis un dosar de urmărire informativă, alarmată fiind de faptul că părintele 
Friedrich era „suspect de activitate de spionaj în favoarea Vaticanului” şi 
că ar fi fost contactat de „elemente străine cunoscute cu activități duşmă- 
noase împotriva RPR”. În ochii Securităţii era suspect faptul că preotul în 
cauză primea scrisori de la mama şi sora sa aflate în Germania, sau de la 
foştii săi colegi de la Seminarul „Sfântul Duh”, preoţii Hieronim Menges şi 
Johann Florian Müller. La fel de suspect era şi faptul că părintele urmărit 
primea colete poştale din străinătate, cuprinzând „material de spionaj” 
cum ar fi obiecte de uz personal sau cărți religioase. Şase ani de urmărire 
continuă au fost necesari ofițerilor ca să se convingă de faptul că pr. R. Frie- 
drich nu dovedea „manifestări duşmănoase”, ci că doar rămăsese constant 
în atitudinea sa de critică a regimului ateu-comunist. 

După închiderea dosarului său în 1966, părintele Friedrich primea, în 
sfârşit, dreptul la paşaport, vizitând în 1968 Ungaria, Belgia şi Germania 
Federală. Atât în străinătate, cât şi la revenirea în țară, el criticase regimul 

comunist ateu, încălcând pactul cu autoritățile, informându-i pe preoții 
Menges şi Müller cu privire la situația reală a Bisericii. Îşi motiva atitudinea 
prin faptul că „se simțea dator de conştiinţă să relateze aga cum cunoaşte 
el lucrurile despre anumiţi preoţi şi anumite situații”. 

Părintele manifestase aceeaşi atitudine şi în perioada 1949-1955, atunci 
când refuzase să colaboreze cu regimul comunist în tentativa acestuia de 
compromitere a episcopilor I. Schubert şi A. Pacha. Rememorând aceste 
momente neplăcute, el afirma în anii '60: „A fost greu pentru mine să nu 
mint (în timpul anchetei), şi totuşi, să ascund adevărul”. Ca urmare a celor 
petrecute în 1968, Securitatea i-a interzis dreptul la paşaport, privându-l 
pe părintele Friedrich de bucuria de a vizita în 1969 Germania Federală, 
Franţa, Spania şi Italia. Mai mult decât atât, în 1968 i-a fost deschis un 
nou dosar de urmărire informativă, sub pretextul că cel în cauză lăudase 
exagerat valorile româneşti din trecut şi se manifestase extrem de critic 
față de „valorile regimului comunist”. Astfel, din lipsă de noi probe, Secu- 
ritatea i-a ataşat la dosar presupuse afirmaţii ale părintelui Friedrich din 
perioada 1960-1961, cum ar fi: 


Spuneţi-mi numai un nume ilustru creat de comunişti şi nu veți găsi. 

Într-un stat comunist, unde nu e libertate şi domnesc minciuna şi tirania, toate 
lucrurile neplăcute sunt trecute sub tăcere şi se spun numai minciuni despre 
adevărurile reale. 

Alegerile sunt o formalitate care să astupe mai cu seamă gura străinilor. De 
fapt, nu sunt alegeri propriu-zise, ci o mascaradă, căreia nici într-un caz nu i se 
potriveşte numele de alegeri. Nu vom vota pe aceia, singurii, de altfel, pe care 
îi desemnează partidul. 

Intelectualii, în regimul comunist, sunt urâţi şi considerați duşmani. Ei [comu- 
niştii, n.n.] au doctrina lor şi nu pot avea încredere în intelectuali, care judecă 
lucrurile. De aceea, se îndreaptă mereu asupra lor tot felul de persecuții. 


O singură dată, în 1956, aflat la Târgu Jiu, pr. R. Friedrich a evocat pe- 
rioada în care a fost închis în temnițele comuniste. 


Viitorul va arăta opere de artă minunate create în închisoare. Ele vor arăta 
omenirii crime făcute de anumite... ale Securităţii, care vor îngrozi lumea în- 
treagă. Am auzit că, după ce mi-au dat drumul, Securitatea ar fi pus mâna pe 
nişte asemenea documente şi au rămas până şi ei îngroziți de ceea ce cuprin- 
deau documentele. 


La 6 mai 1969, a fost ataşată la dosar ultima notă informativă, prin care 
Securitatea era informată cu privire la accidentul suferit de pr. R. Friedrich 
la domiciliul său. Trei zile mai târziu, Securitatea lua hotărârea închiderii 
dosarului pr. Rafael Friedrich, „dacă nu se va restabili de pe urma acciden- 
tului”. 

Mulţumesc părintelui rector V. Dancă şi celorlalți organizatori ai acestei 
manifestări jubiliare pentru ocazia oferită de a prezenta în acest cadru 
solemn câteva date biografice privitoare la episcopul Glaser şi la părintele 
profesor Friedrich. 

Vă rog să priviți evocarea noastră ca pe o modestă completare a datelor 
cunoscute de sfințiile voastre, care le-aţi fost colegi sau studenţi celor doi 
vrednici apărători ai Bisericii şi credinței noastre, şi care prin jertfa lor au 
scris o pagină memorabilă în istoria Bisericii locale. 


